IFEC เผยศาลฯยกคำร้องฟื้นฟูกิจการ “ดาราเทวี” จ่อยื่นอุทธรณ์ต่อ!
IFEC เผยศาลฯยกคำร้องฟื้นฟูกิจการ “ดาราเทวี" จ่อยื่นอุทธรณ์ต่อ!
15 มิ.ย. 2563

บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC แจ้งว่า เมื่อวันที่ 4 มิ.ย.ที่ประชุมคณะกรรมการบริษัท โรงแรมดาราเทวี จำกัด ซึ่งเป็นบริษัทย่อยทางอ้อมของบริษัท ได้มีมติอนุมัติให้บริษัท โรงแรมดาราเทวี จำกัด ยื่นคำร้องขอฟื้นฟูกิจการต่อศาลล้มละลายกลาง ดังนั้น เมื่อวันที่ 5 มิ.ย. บริษัท โรงแรมดาราเทวี จำกัด ได้ยื่นคำร้องขอฟื้นฟูกิจการเป็นคดีหมายเลขดำที่ ฟฟ. 12/2563
ต่อมาเมื่อวันที่ 12 มิ.ย. บริษัทได้รับคำสั่งของศาลล้มละลายกลาง ฉบับลงวันที่ 10 มิถุนายน 2563 แจ้งว่า ศาลล้มละลายกลางได้มีคำสั่งยกคำร้องขอ ค่าฤชาธรรมเนียมเป็นพับ เป็นคดีหมายเลขแดงที่ ฟฟ. 9/2563 เนื่องจากศาลเห็นว่า เป็นการร้องขอซ้ำ ตามประมวลกฎหมายวิธีพิจารณาความแพ่ง มาตรา 148
ประกอบพระราชบัญญัติจัดตั้งศาลล้มละลายและวิธีพิจารณาคดีล้มละลาย พ.ศ. 2542 มาตรา 14 ซึ่งทนายความและที่ปรึกษากฎหมายของบริษัทเห็นว่า คำสั่งของศาลดังกล่าวยังคลาดเคลื่อนในข้อเท็จจริงและข้อกฎหมาย ดังนั้น บริษัท โรงแรมดาราเทวี จำกัด จะใช้สิทธิตามกฎหมายในการอุทธรณ์คำสั่งดังกล่าวต่อศาลอุทธรณ์ชำนัญพิเศษ แผนกคดีล้มละลายต่อไป